前山尋蘭
作者：鄭剛中
朝代：宋

paragraphs: 眼債未全無，惜春心尚有。
喜聞幽蘭臭，尋過東山口。
披叢見孤芳，正似得佳友。
小鍤破蒼蘚，護致歸座右。
秀色逼塵埃，清芳動窗牖。
愛媚固無厭，嗟惜亦云久。
今爲花木者，貴重無與偶。
第能吐青紅，貢獻率奔走。
官舟塞古汴，往往載蒲柳。
爾何守幽林，國香空自負。
所幸無改芳，可使名不朽。